Nariadenie Komisie (EHS) č. 424/89
z 20. februára 1989
týkajúce sa zatriedenia určitých tovarov do kombinovanej nomenklatúry
KOMISIA EURÓPSKYCH SPOLOČENSTIEV,
so zreteľom na zmluvu o založení Európskeho hospodárskeho spoločenstva,
so zreteľom na nariadenie Rady (EHS) č. 2658/87 z 23. júla 1987 o tarifnej a štatistickej nomenklatúre a o Spoločnom colnom sadzobníku [1], naposledy zmenené a doplnené nariadením (EHS) č. 20/89 [2], najmä na jeho článok 9,
keďže, aby sa zabezpečilo jednotné uplatnenie kombinovanej nomenklatúry, ktorá je prílohou k nariadeniu (EHS) č. 2658/87, pokiaľ ide o tarifné zatriedenie pletených teplákov, ktoré sú odevmi, na ktoré sa vzťahujú kódy KN 6112 a 6211 a stanovenia ich určitých charakteristík vo vzťahu k iným odevom, na ktoré sa vzťahuje uvedená nomenklatúra;
keďže kódy KN 6103, 6104, 6203 a 6204 sa vzťahujú okrem iného aj na komplety definované v poznámke 3b) k 61. a 62. kapitole;
keďže tepláky sa nosia výlučne alebo hlavne pri výkone športových činností, toto kritérium naopak nie je podstatné pre zatriedenie kompletov;
keďže termín "komplet" nezahŕňa tepláky, je potrebné určiť v rámci kombinovanej nomenklatúry správne rozlíšenie medzi týmito dvomi typmi odevov;
keďže tepláky sa skladajú z dvoch kusov odevu, z kusa odevu určeného na prikrytie hornej časti tela a z nohavíc; aj komplety môžu byť zložené rovnakým spôsobom;
keďže kus odevu z teplákov ako aj z kompletov, určený na prikrytie hornej časti tela, môže byť často vpredu úplne alebo čiastočne otvorený;
keďže na jednej strane uvedené spoločné charakteristiky teplákov a kompletov v praxi sťažujú správne rozlišovanie medzi týmito dvomi typmi odevov; na druhej strane sú tepláky určené na veľmi osobitnú funkciu vo vzťahu k funkcii kompletov;
keďže v prípade, že tie časti teplákov, ktoré sú určené na prikrytie hornej časti tela, sú vpredu otvorené, tento otvor sa vo všeobecnosti zapína pomocou zipsu; uvedené odevy však môžu mať aj iné zapínacie systémy; tieto zapínacie systémy nemôžu byť takého druhu, aby tepláky stratili svoj podstatný charakter; z tohto dôvodu, ak sú odevy určené na prikrytie hornej časti tela vpredu úplne otvorené, zapínacie systémy sú obmedzené na zips, tlakové gombíky alebo velcro; ak je však otvor iba čiastočný, za určitých okolností sa môže zapínať každým typom gombíkov;
keďže opatrenia ustanovené v tomto nariadení sú v súlade so stanoviskom Výboru pre nomenklatúru,
PRIJALA TOTO NARIADENIE:
Článok 1
Na účely zatriedenia teplákov do kódov KN 6112 alebo 6211, v prípade, že odev určený na prikrytie hornej časti tela je vpredu úplne otvorený, tento otvor sa musí zapínať pomocou zipsu, tlakových gombíkov alebo velcro.
Ak je však otvorenie vpredu iba čiastočné, môže sa zapínať každým typom gombíkov za predpokladu, že otvor nie je dlhší než jedna tretina dĺžky odevu meranej od výstrihu.
Článok 2
Toto nariadenie nadobúda účinnosť 15. marca 1989.
Toto nariadenie je záväzné vo svojej celistvosti a je priamo uplatniteľné vo všetkých členských štátoch.
V Bruseli 20. februára 1989